3.

A melléklet a következőképpen módosul: a) a 3. fejezetben a 2. projekt címe helyébe a következő szöveg lép: „2. projekt: Stratégiai dokumentum a Covid19-járvány idején szükséges fizikai védelmi intézkedések alkalmazásáról” b) A szöveg a következő fejezettel egészül ki: „7. 7. fejezet: Nukleáris védettségi támogatás nyújtása Ukrajnának Háttér Ahogy azt a két, a nukleáris védettségről, biztonságról és biztosítékokról szóló, 2022. április 28-i és 2022. szeptember 6-i NAÜ főigazgatói összefoglaló jelentése megállapította, az ukrajnai helyzet példa nélküli, mivel ez az első alkalom, hogy katonai konfliktusra került sor egy nagyszabású, már működő nukleáris program létesítményeiben, amelyek közé tartozik ebben az esetben a csernobili atomerőműben 1986-ban történt baleset helyszíne is. A NAÜ a konfliktus kezdetétől fogva figyelemmel kíséri Ukrajna nukleáris létesítményeinek és radioaktív forrásainak biztonságát és védettségét. A katonai lépések veszélybe sodorták a sugárforrások biztonságát; az infrastruktúra megsemmisülését okozták Ukrajna neutronforrás- és más nukleáris létesítményeiben; a hulladéktárolók sérüléséhez vezettek; az atomerőművekben járulékos károk kialakulásával fenyegettek és több szempontból is negatív hatást gyakoroltak a csernobili atomerőműre és annak zárt övezetére, a zaporizzsjai atomerőműre és ezek személyzetére. A NAÜ – Ukrajnával szoros együttműködésben – fokozatosan előrelépett az ukrán nukleáris létesítmények lehető legmagasabb szintű biztonságának és védettségének fenntartása érdekében teendő lépések azonosítása és megkezdése terén. 2022. márciusában a NAÜ és az ukrajnai partnerek között megállapodás jött létre az Ukrajnának a biztonság és védettség érdekében nyújtandó technikai támogatás és segítség hatályáról, valamint arról, hogy a NAÜ lesz – a tagállamokkal együttműködve – az egyedüli kapcsolattartó pont az említett technikai segítségnyújtás tekintetében. Az átfogó segítségnyújtási program magában foglalja majd a távoli technikai segítségnyújtást; a helyszíni technikai segítségnyújtást; a felszerelések leszállítását; és szükség esetén a gyors segítségnyújtásra való készséget. Ukrajna védettségi és biztonsági szükségleteinek részletes értékelése folyamatban van, beleértve a felszerelések szállítását is. Az ilyen segítségnyújtás folytatásához pénzeszközökre van szükség. Ami a nukleáris védettséget illeti, a helyzet példa nélküli kihívásokat teremtett a nukleáris létesítmények fizikai épségével, valamint a meglévő ukrajnai nukleáris létesítmények nukleáris védettségi rendszerének alapját képező struktúrákkal, rendszerekkel és alkotóelemekkel kapcsolatban. Figyelembe kell venni továbbá a létesítmények fizikai épségét, az egyéb létesítményekben a védettség szempontjából fontos rendszerek működőképességét, valamint az olyan tevékenységeket, amelyek során kutatási, gyógyászati, ipari és hasonló célokra nukleáris vagy radioaktív anyagokat használnak fel. További missziókra lesz szükség a nukleáris védettségi igények átfogó felméréséhez. Célkitűzések E projekt célja segíteni Ukrajnát nukleáris védettségi rendszerének fenntartásának a biztosításában. Teljesítendő célok 1. Ukrajna nukleáris védettségi szükségleteinek azonosítása és felmérése, adott esetben többek között szakértői missziók révén. 2. A nukleáris anyagok és létesítmények, a használatban lévő radioaktív anyagok, a tárolás és a kapcsolódó létesítmények védettségéhez szükséges berendezések beszerzése, szükség esetén kapcsolódó képzéssel kiegészítve. Ez magában foglalja a meglévő fizikai védelmi rendszerek javításait, megerősítését és korszerűsítését. 3. A NAÜ segítségnyújtása Ukrajna illetékes hatóságának a szabályozási ellenőrzésen kívül eső radioaktív sugárforrások feletti szabályozási ellenőrzés visszaszerzése érdekében. Eredmények A nukleáris védettségi rendszer végrehajtásának javulása Ukrajna nukleáris létesítményeiben, valamint a nukleáris és radioaktív anyagok, a kapcsolódó létesítmények és a kapcsolódó tevékenységek tekintetében. A NAÜ – Ukrajnával együttműködve – továbbra is naprakész és pontos értékelést készít a kezelendő nemzeti nukleáris védettségi szükségletekről.”